text: Сутрешен блок: 2 октомври
  25 Нови 3 2 Капитал Facebook Twitter COVID-19
  ГЕРБ оставя на народа да реши съдбата на АЕЦ "Белене", увеличението на пенсиите ще е за сметка на бизнеса и данъкоплатците, а Европа е пред социална катастрофа заради рекордната безработица сред младите
  2 октомври 2012 07:30 2897 прочитания
  Съдбата на АЕЦ "Белене" - в ръцете на народа ГЕРБ ще оттегли предложението си Народното събрание да даде мандат на правителството за преговори с частните инвеститори от консорциума Global Power за проекта АЕЦ "Белене". Такива няма да се провеждат, докато не се проведе референдум за съдбата на проекта. Така на практика съдбата на проекта ще бъде решена от народа, като в случая ще бъде от ключово значение и как ще бъде формулиран въпросът за допитването. (Капитал Daily)
  Вдигането на пенсиите - за сметка на данъкоплатците ГЕРБ намери начин да увеличи всички пенсии догодина. Парите обаче няма да дойдат от по-висока събираемост на данъците или от съкращаване на разходите на държавната администрация. Около 404 млн. лв. от нужните 582.6 млн. лв. ще се съберат от работещите и бизнеса, пише "Сега". Те трябва да дойдат от по-високи осигуровки заради увеличението на максималния осигурителен доход и на минималната заплата, както и на вноската за военни и полицаи с 20 процентни пункта. Парите за униформените обаче са изцяло за сметка на бюджета, т.е. на данъкоплатците. Минималните осигурителни доходи също се увеличават средно с 3.3%. (Сега)
  Черен списък за български хотели Руската агенция по туризъм обмисля да изготви черен списък с български хотели. Причината са зачестилите случаи, в които от руски туристи беше искано да плащат допълнително за престоя си в България заради финансови спорове между туроператорите и техните местни партньори. Това става ясно от интервю на председателя на "Ростуризъм" Александър Радков пред "Газета.ру". Черният списък трябва да служи като препоръка към туроператорите при избор на хотели, но от изказването не става ясно дали той ще е публичен. (Капитал Daily)
  Новият американски посланик пристигна Българското правителство трябва да направи проучване за потенциалния американски инвеститор по проекта за новата АЕЦ "Белене", така новият посланик на Съединените щати у нас отговори на въпроса доколко посолството на Америка в София ще съдейства за това на кабинета ни. На първата си среща с български медии за първите й впечатления от България и за двустранните ни отношения Марси Рийс каза: "Въпреки че пристигнах миналия петък, аз вече имах възможността да се возя на вашето метро, да се насладя на историческите сгради в центъра на София, да се разходя из Женския пазар и също така на Витоша". (Дарик)
  Привилегиите или заплатите Вицепремиерът и финансов министър Симеон Дянков подкрепи военния министър Аню Ангелов и предложението му за ръст на заплатите в сектора срещу въвеждането на пенсионна възраст и намаляване на отпуските. "Аню Ангелов е един от най-реформаторските министри и е направил много по време на мандата. Трябва да се знае, че една малка група на пенсионна възраст се бори за самата себе си. Те се борят да се пенсионират на 49 години, да вземат 20 заплати плюс пълна пенсия и да се хванат на друга работа. Това е една много малка група, която си пази привилегиите. За всички млади офицери би трябвало да е много явно, че ако направят сметка, предложението, което идва от военното министерство е много по-добро за тях от това на тази малка група хора", заяви Дянков. (Медиапул)
  Европа е пред социална катастрофа Европейската комисия предупреди в понеделник за опасността от "икономическа и социална катастрофа", ако безработицата сред младите европейци продължи да се увеличава и настоя за съвместни усилия за справяне с проблема в страните от еврозоната. Според последните ревизирани данни на Евростат безработицата в еврозоната и в целия Европейски съюз е останала на високо ниво през трите летни месеца - съответно 11.4% и 10.5%. Вчера стана ясно, че безработицата в еврозоната е най-висока от нейното създаване досега. (Дневник)
  Гърция ще остане в рецесия за шеста година Гърция ще остане в рецесия за шеста поредна година през 2013 година, като икономиката на страната ще се свие с близо 4%. Това се посочва в проектобюджета на правителството за следващата година."През 2013 година рецесията в гръцката икономика ще продължи. БВП на страната ще се свие с 4% в сравнение с 2012 година", пише в документа. За текущата година гръцкото правителство очаква свиване на икономиката от 6%. Младежката безработица в Гърция е най-високата в еврозоната, сочат последните данни на Евростат. (Фокус)
  Саакашвили губи изборите в Грузия? Опозиционната коалиция "Грузинска мечта" на милиардера Бидзина Иванишвили води пред партията на президента Михаил Саакашвили на парламентарните избори в Грузия, показват предварителните частични резултати, обявени днес от Централната избирателна комисия. Данните след обработването на бюлетините от 7,62% от избирателните райони показват, че "Грузинска мечта" е на челна позиция на изборите с 57,3% от пропорционалния вот, докато Единното национално движение събира 37,9%, съобщи на сайта си днес грузинската ЦИК. Комисията посочи също, че хакерска атака на сайта й е забавила оповестяването на първите резултати. (БТА)
  IKEA изтри жените от арабски каталози Като изключим езика, по принцип каталозите на глобалните търговски компании в различните страни са еднакви. Не такъв е случаят обаче с рекламната книжка на шведския мебелен гигант "Икеа", разпространявана в Саудитска Арабия. В нея са изтрити всички женски образи, съобщава шведският вестник "Метро". Изданието публикува снимки на едни и същи страници от каталозите, за да покаже, че в саудитската версия с помощта на фотошоп са премахнати всички изображения на жени. На някои от тях те са заменени с мъжки образи, докато на други са оставени само мебелите. Освен това в брошурата липсва и името на една от дизайнерките, работили за фирмата. (Дневник)
  Мачът Пулев-Кличко ще е най-рано в края на 2013 г. Мач между българския боксьор Кубрат Пулев и Владимир Кличко е възможен най-рано в края на 2013 г., става ясно от думите на мениджъра на украинеца Бернд Бьонте. Двама боксьори чакат наред преди Пулев, който в събота продължи с успешните си мачове на професионалния ринг. "До евентуален мач с Пулев трябва да мине още най-малко година. Освен това нямаме намерение постоянно да се занимаваме със задължителни защити", заяви Бьонте. (Дневник)
  черен списък АЕЦ "Белене" Росен Плевнелиев Бойко Борисов Русия
  mto 09:56, 02 окт 12, Весело
  "Така на практика съдбата на проекта ще бъде решена от народа, като в случая ще бъде от ключово значение и как ще бъде формулиран въпросът за допитването."
  Правителството да се консултира с М-Тел - там винаги знаят какво да напишат, така че клиентът (в случая ще бъде народа...) да бъде изработен!
  Dragoslava 13:29, 02 окт 12, Неутрално
  Безработицата сред младите няма да се реши, докато социалната държава гарантира прехрана и покрив над главата - никакъв стимул да учиш и работиш?!
  тимирут' 16:48, 02 окт 12, Любопитно
  Гърция догодина остава в рецесия за шеста (!!!) поредна година... Гръцката трагедия скоро няма да види края си, освен ако не се пробва нещо ново. Но в момента икономическата мисъл е застинала в ужас пред нещата, които се случват там. А политиците шикалкавят и не смеят да предприемат дори едно по-радикално действие.